Predkladacia správa

V dňoch 12. a 13. decembra 2002 sa uskutoční zasadnutie Európskej rady v Kodani, v rámci ktorého sa predpokladá ukončenie prístupových rokovaní Laekenskej 10-ky s EÚ. Delegáciu Slovenskej republiky bude viesť predseda vlády Slovenskej republiky Mikuláš Dzurinda, členovia delegácie budú minister zahraničných vecí SR Eduard Kukan, hlavný vyjednávač SR a predseda zahraničného výboru NR SR Ján Figeľ a zástupcovia nosných rezortov vo vzťahu k záverečným kapitolám. 

Vzhľadom na stály vývoj v rokovaniach nie je v súčasnosti známy jasný časový harmonogram a scenár priebehu rokovaní na Kodaňskom summite. Z tohto dôvodu je potrebná značná flexibilita delegácie SR po stránke technicko-organizačného zabezpečenia v dňoch 11.-15.12.2002.

Dňa 13. decembra vo večerných hodinách je plánovaná slávnostná večera podávaná pre hlavy štátov, vlád, ministrov zahraničných vecí a dvoch blízkych spolupracovníkov. Z tohto dôvodu navrhujeme, aby sa večere zúčastnili predseda vlády SR Mikuláš Dzurinda, minister zahraničných vecí SR Eduard Kukan, hlavný vyjednávač SR a predseda zahraničného výboru NR SR Ján Figeľ a veľvyslanec Misie SR pri ES Brusel Juraj Migaš. Oficiálna delegácia spolu so sprievodom je limitovaná, mala by mať maximálne 20 osôb. Predkladaný návrh počíta s účasťou 28 osôb s tým, že 8 účastníkov bude mať iné označenie pre kategóriu tzv. logisticko-operatívnej činnosti (úroveň referentov a nižšie diplomatické zastúpenie ZÚ Kodaň).